Изх. № 027-11/04.11.2024 г.

**ДО: Г-Н ГЕОРГИ ТАХОВ**

**МИНИСТЪР НА ЗЕМЕДЕЛИЕТО И ХРАНИТЕ**

**А П Е Л**

**за включване в националния бюджет на средства от 100 млн. лв. за финансиране на допълнителни проектни предложения от Инвестиция C6.I1. от НПВУ, както и допълнителни национални средства за инструмент за кредитиране от ДФЗ на частни бенефициенти с одобрени инвестиционни проекти по ПРСР 2014-2020**

 **УВАЖАЕМИ Г-Н МИНИСТЪР,**

 По инициатива на Асоциация на земеделските производители в България (АЗПБ) **(**писмо с наш изх. № 025-10/09.10.2024 г.) на 24.10.2024 г. бе проведена съвместна среща между заместник-министъра на земеделието и храните г-жа Лозана Василева, заместник-министъра на финансите г-н Мартин Дановски и представители на Управителния съвет на АЗПБ относно промените в Инвестиция C6.I1. „Фонд за насърчаване на технологичния и екологичен преход на селското стопанство“ към Компонент 6 „Устойчиво селско стопанство“ от Националния план за възстановяване и устойчивост на Република България (НПВУ). Целта на срещата бе изясняване и получаване на актуална информация по следните въпроси:

1. *Направени ли са действия от страна на МФ за прехвърлянето на средства в размер на 50 млн. евро от нестартиралото направление „Инвестиции, свързани с ефективно използване на вода в земеделските стопанства“ към направление „Инвестиции в технологична и екологична модернизация“ с цел финанисране на повече проекти, които ДФЗ вече е разгледал и класирал?*

От отговора на зам.-министър Дановски стана ясно, че действия от страна на МФ по прехвърляне на средствата не са направени досега, а за да бъдат прехвърлени тези финанси от едно направление в друго в рамките на Инвестиция C6.I1., е необходимо да бъде поискана промяна в НПВУ от страна на МФ към Европейската комисия. Тези изменения трябва да бъдат заедно с всички останали направления като енергетика, транспорт и т.н. Според зам.-министъра на МФ това ще се случи през месец февруари 2025 г., а от страна на МФ са направени предварителни разговори с ЕК- но както за направление „Земеделие“, така и за други направления, различни от земеделие от ЕК неофициално казва, че не би позволила такива трансфери.

1. *Забавянето на преговорите по 2-ро изменение на НПВУ и общото забавяне в изпълнението на реформи и инвестиции от НПВУ представлява ли и какъв риск за изплащането на подкрепата по изпълнените проекти от 2-те договорени направления от Инвестиция C6.I1. на Компонент 6 „Устойчиво селско стопанство“?*

В рамките на срещата от страна на МФ бе обяснено, че към момента е получено първо плащане по НПВУ и е направено искане за 2-ро, а плащането по Инвестиция C6.I1 е предвидено като 5-то плащане. Зам.-министър Дановски обясни, че средства за финансиране на проектите са предвидени в бюджета и ще бъдат изплатени, след което ще бъдат възстановени от ЕК по линия на НПВУ. В допълнение той уточни, че февруари 2025 г., когато се предвиждат останалите промени по НПВУ, ще бъдат разместени и плащанията. По този начин направления като земеделието, които по-рано изпълняват своите проекти, да бъдат финансирани по-рано.

Форматът на съвместната среща позволи да бъде обсъдено предложение на АЗПБ за заделяне на средства от националния бюджет за следващата финансова година, чрез които Държавен фонд “Земеделие“ (ДФЗ) да кредитира бенефициенти с одобрени проекти по ПРСР 2014-2020, за да могат земеделските производители да си връщат кредита към ДФЗ и да не ползват търговски банки, тъй като много често към Асоциацията постъпват оплаквания, че при разговорите с банките, производителите получават отказ за финансиране на одобрени проекти по ПРСР и по НПВУ. Не за първи път установяваме, че когато има конюнктурни проблеми в агросектора (лоши стопански години, суша, пожари, лоша реколта, ниски цени и пр.) в комбинация с политическа нестабилност и геополитически предизвикателства, банките намаляват своя интерес към финансирането на проекти, дори и на одобрени за финасиране такива. Финансовото обезпечаване на бенефициентите чрез кредитиране от ДФЗ на одобрени проекти през годините е показало своята позитивна роля за реализацията на инвестициите в агросектора.

 **УВАЖАЕМИ Г-Н МИНИСТЪР,**

 Във връзка с гореизложеното и с оглед на подготовката на МЗХ за съставяне на проект на бюджет за 2025 г. и предстоящата процедура по приемането от Народното събрание на Закона за държавния бюджет за предстоящата финансова година, АЗПБ отправя към Вас апел да предложите на МФ за включване в бюджет 2025 на:

* **национални средства в размер на 100 млн. лв. с цел финансиране на повече проекти от Инвестиция C6.I1 на НПВУ, отчитайки съществуващия инвестиционен свръхинтерес и нуждите на агросектора, както и изразената до момента позиция на службите на ЕК за финансиране инвестиционни предложения чрез използване на национални средства, гарантиращи разширяване на обхвата на подпомогнатите проекти;**
* **национални средства за обезпечаване на инструмент за кредитиране със средства на ДФЗ за реализация на одобрени проекти по инвестиционните подмерки за частни бенефициенти на ПРСР 2014-2020 (най- вече по 4.1 и по 4.2), въз основа на анализ на УО и ДФЗ за необходимостта и очертания бюджет за подобен инструмент.**

В условията на продължаващите многопластови кризи и тежките предизвикателства в агросектора, за земеделската общност у нас повече от всякога е крайно необходимо да получи навременна финансова и институционална подкрепа за реализацията на така важните за устойчивостта и конкурентоспособността ни инвестиции. Разчитайки на Вашето разбиране и съпричастност към проблемите на агросекотора, вярваме във Вашата решителност и навременни действия за приемане и изпълнение на нашите предложения.

**04 ноември 2024 г. С уважение,**

**гр. София Венцислав Върбанов, председател на УС на АЗПБ**